Verkeer staan steeds stil op N3Vragmotor-betoging op die N3 (Foto verskaf) Verkeer op die N3-snelweg by die Van Reenenspas in KwaZulu-Natal is tot ŉ stilstand gedwing. Vragmotorbestuurders versper dié pad met hul voertuie. Anita Heyl, woordvoerder van die N3-tolkonsessie, sê daar is tans nie enige aanduiding wanneer verkeersopeenhoping opgelos sal wees nie. “Omvattende verkeersopeenhopings in albei rigtings van KwaZulu-Natal en die Vrystaat word aangemeld. Die verkeer is tot ŉ stilstand gebring. Alle bane bly gesluit vir verkeer.” Maroela Media het vroeër berig die vragmotorbestuurders het net voor 06:00 hul vragmotors dwars oor die snelweg getrek om verkeer te versper. Hulle het die sleutels uit die vragmotors verwyder. Dit is nog nie bekend waarom die vragmotors die pad versper nie. Motoriste word aangeraai om reis in die gebied uit te stel tot verdere kennisgewing. Die Suid-Afrikaanse Polisiediens (SAPD) is op die toneel. Intydse en geverifieerde verkeersinligting is beskikbaar van die #N3TC op sy 24-uur N3-hulplyn by 0800 63 43 57 of volg @N3Route op Twitter.